LV Eiropas Savienības Oficiālais Vēstnesis C 137/9

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 137/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

COCO DE PAIMPOL

ES Nr.: PDO-FR-0062-AM01 – 20.12.2016.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Coco de Paimpol arodbiedrība apvieno šā produkta ražotājus un iepakošanas stacijas. Tāpēc tai ir likumīgas tiesības ierosināt grozījumu pieteikumu.

ACVN Coco de Paimpol aizsardzības arodbiedrība (Syndicat de défense de l’AOC “Coco de Paimpol”) Zone de conditionnement CS 90 114 22503 Paimpol cedex FRANCE Tālr. +33 296208330 Fakss +33 296204726 E-pasts: syndicat-coco-paimpol@ucpt-paimpol.com

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Prqodukta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķēšana — ☒ Citi

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Norāde par sugu Phaseolus vulgaris L., pie kuras pieder Coco de Paimpol pupiņas un uz kuru bija ievietota atsauce specifikācijas nodaļā “Iegūšanas metode”, ir pārvietota uz daļu “Produkta apraksts”.

Turklāt precizēts, ka runa ir par pundurpupiņām [krūmpupiņām], kas nav pākšu pupiņas. Šāda redakcija ir precīzāka, identifikācijai norādot, ka runa ir par pupiņām, ko izloba no pākstīm, nevis baltajām pupiņām, kā minēts reģistrētajā specifikācijā, kurā nav norādīts, ka tās ir pupiņas, ko izloba no pākstīm.

Iekļauts noteikums, ar kuru norāda, ka tirdzniecībā produktu piedāvā svaigu, lai nepieļautu, ka to tirgo sagatavotu citādā veidā.

Lai varētu raksturot produkta Coco de Paimpol gatavības pakāpi, noteikts pupiņu [sēklu] minimālais un maksimālais sausnas saturs iepakošanas brīdī (sēklu sausnas saturs iepakojot ir 40–60 %).

Pākšu izskata aprakstā vārdi “ar violetas krāsas marmorējumu” aizstāti ar vārdiem “vietvietām iespējams violets marmorējums”: tas darīts, lai saskaņotu aprakstu ar auga šķirnes aprakstu, kas norādīts reģistrētās specifikācijas nodaļā “Iegūšanas metode”.

Sniegts precizējums, norādot, ka pākstīs ir vismaz trīs sēklas, lai varētu atsijāt pākstis ar pārāk mazu sēklu skaitu. Šādam precizējumam ir savs pamats, jo produkta Coco de Paimpol raksturīga īpašība ir garas pākstis, kurās ir vismaz trīs sēklas. Taču jāņem vērā nelielais neviendabīgums, kas ir nenovēršams, tāpēc “iepakošanas” vajadzībām ieviesta pielaide, kas nedrīkst pārsniegt 5 %.

Lai labāk ņemtu vērā produkta raksturīgās īpašības, papildināts sēklu krāsas raksturojums, proti, aizstājot norādi “vienkrāsainas – baltas” ar norādēm “vienkrāsainas – no baltas līdz ziloņkaula krāsai” un “ar vāji līdz vidēji izteiktu dzīslojumu”. Vienīgā norāde “vienkrāsainas – baltas” ir pārāk vienkāršota, apstiprināšanas posmā tā dod pārāk daudz vietas interpretācijai un neņem vērā veikto selekcijas darbu, kas ļāvis labāk raksturot sēklu krāsu.

Turklāt, lai papildinātu aprakstu par produktu Coco de Paimpol, kāds tas ir pēc termiskas apstrādes, precizēts, ka produkts pēc termiskas apstrādes nav miltains un ir saldens.

Tādējādi produkta apraksts ir papildināts un precizēts, lai produktu varētu labāk identificēt.

Izcelsmes apliecinājums

Precizēti uzņēmējiem pildāmie paziņošanas pienākumi. Šie grozījumi ir saistīti ar valsts tiesību aktu un tiesiskā regulējuma attīstību. Konkrēti, ir paredzēta uzņēmēju identifikācija, lai tie saņemtu apstiprinājumu, ar kuru tiek atzīta to spēja izpildīt produkta specifikācijas prasības, kā arī paziņojumi, kas vajadzīgi to produktu pazīšanai un uzraudzībai un kontrolei, kurus paredzēts tirgot ar cilmes vietas nosaukumu.

Turklāt šī nodaļa paplašināta un tai pievienoti vairāki noteikumi attiecībā uz reģistriem un deklarāciju dokumentiem.

Šie grozījumi attiecībā uz uzņēmējiem pildāmiem paziņošanas pienākumiem un reģistru kārtošanu ļauj garantēt produktu izsekojamību un to, ka tiek pārbaudīta to atbilstība specifikācijas prasībām.

Ražošanas metode

Sēklas materiāla iegūšana:

teikuma daļa “izmantotais sēklas materiāls pieder pie sugas Phaseolus vulgaris L.” pārcelta uz daļu “Produkta apraksts”.

Ieviests šāds teikums: “Sēklas materiāls, kas paredzēts produkta Coco de Paimpol ražošanai, ir iegūts no šādām šķirnēm: “Goanag”, “Kentan”, “Armor” vai populāciju šķirnēm, kas atbilst 5.2. punktā noteiktajam šķirņu tipam”, kurpretim reģistrētajā specifikācijā bija tikai šķirņu tipa apraksts.

Šo trīs šķirņu ieviešana ņem vērā ģenētiskās selekcijas darbu, ko attiecībā uz visām vietējām šķirnēm veic Bretaņas selekcijas iestāde (Organisme Breton de Sélection (OBS)) un kas ir ļāvis izraudzīties šīs trīs šķirnes, jo tām vislabāk piemīt Coco de Paimpol specifiskās īpašības un ar to izmantošanu tiek garantēta Coco de Paimpol šķirņu tipa ievērošana. Tātad šīs šķirnes ļauj iegūt produktus, kas atbilst sagaidāmajām Coco de Paimpol īpašībām.

Izmantot var arī populāciju šķirnes, attiecībā uz kurām ir pierādīts, ka tās atbilst šķirņu tipam. Par šķirņu tipa ievērošanu pārliecinās, vizuāli pārbaudot augus pupiņu novākšanas laikā, kad pēc gatavības pakāpes tās ir pussausas.

Precizēts arī, ka no šo šķirņu augiem iegūstamo sēklas materiālu ražotāji var ražot savā saimniecībā, un tas atbilst pašreizējai praksei.

Šis grozījums precizē punktu “sēklas materiāla iegūšana”, ņemot vērā pašreizējo praksi.

Šķirņu tips

Lai labāk ņemtu vērā produkta specifiku, nodrošinot saikni ar šķirņu selekcijas darbu, kas ļāvis produktu Coco de Paimpol aprakstīt precīzāk, šķirņu tips grozīts, papildus norādot, ka sēklas ir “vienkrāsainas – no baltas līdz ziloņkaula krāsai”. Reģistrētajā specifikācijas redakcijā bija paredzēts tikai tas, ka sēklas ir “vienkrāsainas – baltas”.

Ar šo grozījumu precizēts šķirņu tips tiešā saistībā ar produkta aprakstu.

Augseka

Zemesgabalu augsekai obligāti nodrošināms atpūtas posms, un Coco de Paimpol kultūras audzēšana vienā un tajā pašā zemesgabalā vairāk nekā divus gadus pēc kārtas ir aizliegta. Šā noteikuma mērķis ir nepieļaut, ka attīstās noteiktas slimības, kuras skar šīs kultūras sakņu sistēmu un pret kurām šis dārzenis ir sevišķi jutīgs. Šis atpūtas posms ilgst vismaz divus kalendāros gadus, ja Coco de Paimpol kultūra audzēta vienā audzēšanas ciklā (vienu gadu), vai vismaz trīs gadus, ja Coco de Paimpol kultūra audzēta divos secīgos audzēšanas ciklos (divus gadus pēc kārtas).

Šajā grozījumā izklāstīti noteikumi, pēc kādiem jāievēro augseka, lai nodrošinātu augiem labāku veselības stāvokli.

Kultūras ieaudzēšana un kopšana

Kārtība, kādā šī kultūra audzējama klajā laukā bez apsildes un mākslīgā apgaismojuma, aprakstīta, lai ņemtu vērā pašreizējo praksi un nepieļautu, ka to sāk audzēt mākslīgos apstākļos.

Svītroti daži datumi vai periodi, kas noteikti reģistrētajā specifikācijā, lai ņemtu vērā iespējamas klimata pārmaiņas, kas ietekmē Coco de Paimpol kultūru, un turklāt ievērojot to, ka ražotājiem ir vajadzīgā amatprasme, lai šos datumus pielāgotu atkarībā no klimatiskajiem apstākļiem un attiecīgajiem zemesgabaliem:

— kultūras audzēšanas maksimālais ilgums, kas sākotnēji bija noteikts 135 dienas, ir svītrots tādēļ, ka īpaši laika apstākļi (auksti rudeņi) var būt par iemeslu tam, ka šo ilgumu nepieciešams pagarināt, lai pupiņas varētu sasniegt vajadzīgo gatavības pakāpi, neatstājot sekas uz produkta kvalitāti,

— svītrots sējas beigu datums 15. jūlijs, jo atkarībā no laika apstākļiem iespējams, ka pirms šā datuma visa sēja vēl nav pabeigta.

Noteikumi par ražas novākšanu pārvietoti uz specifikācijas punktu “Ražas novākšana”.

Lai zemesgabalā nodrošinātu dārzeņiem pareizu ienākšanās viendabīgumu un veicinātu optimālu augsnes noslodzi, ieviests jēdziens par kultūru stādījumu biezību. Noteiktie maksimālie lielumi izteikti augos uz m2, proti, 6–12 augu uz m2.

Apūdeņošanas aizliegums aizstāts ar norādi, ka šāda prakse atļauta līdz brīdim, kad augiem sāk veidoties pirmās pākstis. Tam ir savs pamats, jo pastāvīgs mitrums līdz pākšu veidošanās posmam var nodrošināt labāku ienākšanās viendabīgumu un tātad pozitīvi ietekmēt ražas kvalitāti. Turpretim, turpinot apūdeņošanu, kad jau sāk veidoties pākstis, palielinās pākšu un sēklu mitruma saturs, un tas kaitē produkta kvalitātei, tāpēc apūdeņošana tad ir aizliegta.

Ar šiem grozījumiem tiek precizēta un pielāgota agrotehniskā prakse, lai labāk ņemtu vērā klimatisko apstākļu svārstības.

Ražas novākšana

Pārskatīts noteikums par pakāpenisku ražas novākšanu no jūlija līdz novembrim:

— ieviests elastīgums attiecībā uz ražas novākšanas perioda sākuma datumu. To turpmāk nosaka pēc pieprasījuma, ko ražotājgrupa INAO dienestiem iesniedz, ņemot vērā produktu atbilstības pārbaužu rezultātus, kurus iegūst, analizējot reprezentatīvus paraugus, kā minēts punktos “Produkta apraksts” un “Ražas novākšana”. Tomēr nosaka tādu sākuma datumu, kas nav agrāks par 1. jūliju, kā tas bija arī jau reģistrētajā specifikācijā,

— ražas novākšanas beigu datums (30. novembris) ir svītrots. Šī svītrošana ir saistīta ar sējas beigu datuma svītrošanu. Tā ļauj pupiņu audzēšanas ilgumu pielāgot atkarībā no gatavības pakāpes un nevis atkarībā no iepriekš noteikta ražas novākšanas beigu datuma.

Citādā redakcijā pārrakstīts noteikums, ar kuru paredz ar rokām atlasīt pākstis un atdalīt tās no stublājiem pēc stublāju noplūkšanas, lai atļautu šādu noplūkšanu veikt pēc izvēles pirms vai pēc pākšu atdalīšanas un atlases, jo to var darīt, kamēr pākstis vēl ir pie stublājiem, un šāda izvēle nekādi neietekmē produkta specifiskumu. Šīs darbības vienmēr veic ar rokām.

Svītrota atsauce uz to, ka pākstis novāc posmā, kad tās ir kļuvušas pussausas, jo tā ir norādīta produkta aprakstā un to kontrolē, veicot pārbaudi, kas paredzēta punktā “Produktu pārbaude”.

Lai nepieļautu pākšu saspaidīšanu, ieviesti precizējumi attiecībā uz tvertnēm, kurās pākstis ievietojamas. Šīm tvertnēm jābūt:

— no stinga materiāla, ar vienlaidu dibenu un perforētām sienām,

— kraujamām vienai virs otras, nesablīvējot to saturu,

— ar 100 litru maksimālo ietilpību jeb tādām, kurās nav vairāk par 30 kg pupiņu.

Lai labāk aprakstītu jēdzienu “pākstis ar defektiem” un “piemaisījumi”, kas reģistrētajā specifikācijā minēti, runājot par šķirošanu ražas novākšanas laikā, precizēti pākšu atlases kritēriji, novācot ražu. To mērķis ir izņemt:

— pākstis ar gatavības defektiem: neienākušās, plakanas, pārgatavojušās vai sausas pākstis,

— bojātas pākstis: iepuvušas, samērcētas, ar zemi aplipušas, ar iebojājumiem vai ar slimību pazīmēm,

— piemaisījumus: svešu sugu augu daļas, kātiņus, lapas un jebkādus citus svešķermeņus.

Svītrots noteikums, ar kuru paredz, ka produkcijas nogāde uz iepakošanas staciju veicama ne vēlāk kā nākamajā dienā pēc ražas novākšanas, jo jābūt iespējai ņemt vērā faktu, ka no viena un tā paša zemesgabala ražas novākšana var prasīt vairākas dienas, bet visu šādi novāktu ražu nogādāt var vienā reizē. Tātad izvēle izdarīta par labu tam, ka pastiprina produkta partiju pārbaudes, it īpaši nedēļas sākumā (lai ņemtu vērā partijas, kas varējušas tikt uzglabātas nedēļas nogalē), lai partiju kvalitāti pārbaudītu, produkciju apstiprinot piegādes laikā.

Šo grozījumu mērķis ir labāk regulēt Coco de Paimpol ražas novākšanu, vienlaikus pielāgojoties iespējamām klimatisko apstākļu svārstībām.

Ražas apjoms

Šis punkts ir precizēts, taču norādītais 12 tonnu lielais ražas apjoms atstāts bez grozījumiem. Precizējuma mērķis ir identificēt nevis šķiroto produkciju, kā to darīja agrāk, bet gan piegādāto produkciju. Turklāt līdz ar to tiek precizēts, ka turpmāk norāda nevis ražas vidējo apjomu, bet gan gada maksimālo apjomu.

Runa ir precizējumiem, kas vajadzīgi, lai vieglāk aprēķinātu ražas apjomu.

Piegāde

Termins iepakošanas “cehs” aizstāts ar terminu iepakošanas “stacija”, lai tas atbilstu tam, ko izmanto vietēji.

Apstiprināšana

Pirmo apstiprināšanu veic, lai nodrošinātu iepakošanas stacijā nogādāto partiju atbilstību un tātad to, ka ražotājs un ar viņu saistītie šķirotāji (pākšu plūcēji un atlasītāji) pareizi veikuši pākšu atlasi ražas novākšanas laikā. Šo pārbaudi veic, pamatojoties uz ražas atbilstības kritērijiem. Īpatsvars, ko veido pākstis ar gatavības defektiem, bojātas pākstis un piemaisījumi, nedrīkst pārsniegt 5 % no piegādātās produkcijas svara.

Lai pārbaudītu iepakoto un tirdzniecībā piedāvāto partiju atbilstību, ieviesta arī otrēja apstiprināšana. Šo apstiprināšanu veic, ņemot paraugus un sverot neatbilstīgos produktus, lai gādātu par to, ka:

— tādu pākšu īpatsvars, kurās ir mazāk par trim sēklām, ir zemāks par 5 % no iepakotās produkcijas svara,

— tādu pākšu īpatsvars, kuras neatbilst ražas kritērijiem, ir zemāks par 5 % no iepakotās produkcijas svara.

Šā grozījuma mērķis ir labāk nodrošināt produkta kvalitāti.

Iepakošana

Lai nepieļautu Coco de Paimpol bojāšanos un saspaidīšanu, precizēta Coco de Paimpol taras maksimālā nominālietilpība: 10 kilogramu. Turklāt, lai ņemtu vērā sažūšanu, kas izraisa Coco de Paimpol neto masas zudumu, teksta redakcija papildināta un ir norādīts, ka, produkciju iepakojot, tarā drīkst ietilpināt līdz 10 % vairāk par norādīto nominālo saturu.

Šā grozījuma nolūks ir nodrošināt produkta kvalitātes saglabāšanos iepakošanas laikā.

Produkta glabāšana

Lai uzlabotu produkta glabāšanas rādītājus, teksta redakcija papildināta, norādot, ka iepakošanas stacijā pupiņas glabā apstākļos, kas nepieļauj pupiņu sasilšanu līdz temperatūrai, kas augstāka par 15 °C.

Lai ņemtu vērā jaunus glabāšanas paņēmienus, ko patlaban pēta, svītrota norāde par mitra aukstuma obligātu izmantošanu.

Runa ir par glabāšanas apstākļu pielāgošanu, kas ļauj izmantot jaunus glabāšanas paņēmienus, vienlaikus garantējot labāku produkcijas glabāšanu.

Saikne

Šī daļa uzrakstīta jaunā redakcijā un padziļināta.

Attiecībā uz dabas faktoriem (temperatūras ar nelielām svārstību amplitūdām, vienmērīgs nokrišņu sadalījums gadā, jūras ietekme) tekstā sniegtais apraksts ir padziļināts. Precizēts audzēšanas apgabala augstums virs jūras līmeņa: turpmāk norādīts tā intervāls, kas ir 60–90 metru, nevis vairs 140 metru, kā tas ir reģistrētajā specifikācijā. Šis redakcionālais grozījums nemaina ar šo nosaukumu apzīmētā produkta ražošanas apgabalu.

Attiecībā uz cilvēkfaktoriem ražotāju amatprasmes apraksts sniegts plašākā redakcijā, lai uzsvērtu it īpaši to, ka daudzi pupiņu audzētāji sēklas materiālu savas saimniecības vajadzībām ražo paši un šķirni un sējas datumu izraugās atkarībā no attiecīgās vides topoloģiskajām un augsnes īpašībām, iepriekš audzētajām kultūrām, mēslojuma un veiktajām izmaiņām, kā arī no attiecīgā brīža laikapstākļiem. Sīkāk aprakstīta arī “plūcēju” veiktā ražas novākšana ar rokām.

Ieviesti divi punkti: viens – par produkta specifiskumu, otrs – par produkta Coco de Paimpol saikni ar ģeogrāfiskā apgabala specifiskajām īpašībām:

— attiecībā uz produkta specifiskumu priekšplānā izcelta ražas novākšana pirms pilngatavības sasniegšanas, jo šādi pupiņām tiek nodrošināta svaigiem dārzeņiem atbilstīga kvalitāte. Pretstatā sausām pupiņām Coco de Paimpol izvārās ātri. Coco de Paimpol pupiņas atšķiras gan ar sēklu formu, kas ir gandrīz apaļa, gan ar to organoleptiskajām īpašībām,

— attiecībā uz cēlonisko saikni izcelta mijiedarbība starp dabas vidi (okeāna piekrastes klimats apvienojumā ar tādu augsni, kas bagāta ar smilšmālu, veicina kultūru audzēšanas sākumu līdz ar ziemas beigām) un amatprasme (it īpaši tādu šķirņu atlase, kuras atbilst noteiktajam šķirņu tipam, un ražas novākšana ar rokām piemērotākajā posmā).

Šā grozījuma mērķis ir labāk parādīt produkta saikni ar ģeogrāfisko vidi.

Marķēšana

Nepieciešama atjaunināšana, lai pielāgotos Eiropas Savienības tiesiskā regulējuma attīstībai, jo īpaši attiecībā uz pienākumu norādīt Eiropas Savienības simbolu tajā pašā redzes laukā, kurā ir nosaukuma apzīmējums.

Tā kā visi iepakojumi turpmāk ir ar etiķeti, kurā norādīta ražotāja un iepakošanas stacijas identifikācija un iepakošanas datums, no marķējuma īpašajiem elementiem svītrots pienākums “iepakošanas stacijā nodrošināt taru ar etiķeti, kura jāsaglabā līdz galīgajam izplatītājam”.

Šis grozījums būtībā ir specifikācijas teksta daļas “Marķēšana” atjauninājums.

Citi

Ģeogrāfiskais apgabals

Lielākai skaidrībai 85 pašvaldības, uz kurām bija atsauce ar nosaukumu Coco de Paimpol apzīmētā produkta specifikācijā, turpmāk uzskaitītas pilnā sarakstā. Attiecīgā ģeogrāfiskā apgabala noteiktās robežas nav mainītas.

Teksts, kurā norādīts, ka Coco de Paimpol ražo un iepako ģeogrāfiskajā apgabalā, un kurš reģistrētajā specifikācijā atrodas pantā “Izcelsmes apliecinājums”, pārvietots uz punktu “Ģeogrāfiskā apgabala definīcija”.

Šie grozījumi tātad būtībā ir attiecīgās teksta vietas papildināšana, sniedzot precīzāku aprakstu un neizdarot nekādas izmaiņas ģeogrāfiskajā apgabalā.

Pārbaudes, kontroles struktūras un ražotājgrupas kontaktinformācijas atjaunināšana

Saskaņā ar valsts tiesību aktu attīstību punktā “Valsts prasības” ievietota tabula, kurā norādītas galvenās pārbaudāmās vietas, to atsauces vērtības un novērtēšanas metode.

Atjaunināta kontroles struktūras un ražotājgrupas kontaktinformācija.

Šajā gadījumā tiek atjaunināti attiecīgajos punktos sniegtie dati.

VIENOTS DOKUMENTS

COCO DE PAIMPOL

ES Nr.: PDO-FR-0062-AM01 – 20.12.2016.

ACVN ( X ) AĢIN ( )

1. Nosaukums

Coco de Paimpol

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi, graudaugi

3.2. Apraksts par produktu, uz kuru attiecas 1. punktā minētais nosaukums

Ar nosaukumu Coco de Paimpol apzīmē krūmpupiņas [pundurpupiņas], kas izlobāmas no pākstīm un kas pieder pie sugas Phaseolus vulgaris L.

Produktu Coco de Paimpol raksturo šādi elementi:

— pussausas pupiņas, kuras tirdzniecībā realizē kā svaigu produktu, kuras kā sēklas izlobāmas no pākstīm un kuru sausnas saturs iepakošanas brīdī ir 40–60 %,

— pākšu krāsa ir bāli dzeltena, iespējams violets marmorējums, un pākstīs ir vismaz trīs sēklas,

— sēklas ir vienkrāsainas – no baltas līdz ziloņkaula krāsai, sēklām ir olveida forma, tās ir ar vāji līdz vidēji izteiktu dzīslojumu, un to miziņa ir ļoti plāna.

Coco de Paimpol izvārās ātri, un iegūtais produkts ir maigs, kūstošs, saldens un nav miltains, ar raksturīgu garšu, kam piemīt ziedu un riekstu nianses.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Pupiņas sēj, novāc un šķiro ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Coco de Paimpol iepako tā ražošanas ģeogrāfiskajā apgabalā.

Kad pākstis ir kļuvušas pussausas, tās ir ļoti trauslas: tāpēc, lai nepieļautu bojāšanos saistībā ar sasitumiem un saberzējumiem, Coco de Paimpol pupiņas pēc tam, kad tās ir novāktas ar rokām, iepako ierobežotas ietilpības tarā un uzglabā tādos temperatūras apstākļos, kas ļauj novērst produkta sasilšanu.

Coco de Paimpol nosūta un tirdzniecībā piedāvā iepakojumos, kuru ietilpība nepārsniedz 10 kilogramus. Turklāt, lai ņemtu vērā sažūšanu, kas izraisa Coco de Paimpol neto masas zudumu, produkciju iepakojot, tarā drīkst ietilpināt līdz 10 % vairāk par norādīto nominālo saturu.

3.6. Ar reģistrēto nosaukumu apzīmētā produkta marķēšanas īpašie noteikumi

Ar nosaukumu Coco de Paimpol apzīmētā produkta marķējumā ietilpst:

— nosaukums Coco de Paimpol, kas ierakstīts ar skaidriem, salasāmiem un neizdzēšamiem burtiem, kuru izmēri, kā arī platums un augstums, ir lielāki par tiem, kas izmantoti jebkuras citas norādes atveidei uz etiķetes,

— Eiropas Savienības simbols tajā pašā redzes laukā, kurā ir nosaukuma apzīmējums kopā ar norādi “aizsargāts cilmes vietas nosaukums” vai bez tās,

— iepakošanas stacijas un ražotāja identifikācijas dati un iepakošanas datums.

4. Ģeogrāfiskā apgabala īsa definīcija

Ģeogrāfiskajā apgabalā ietilpst 85 pašvaldību teritorija, kas atrodas Côtes d’Armor departamenta ziemeļos:

Bégard, Berhet, Brélidy, Camlez, Caouënnec-Lanvézéac, Cavan, Coatascorn, Coatréven, Etables-sur-Mer, Le Faouët, Gommenec’h, Goudelin, Hengoat, Îles-de-Bréhat Kerbors, Kerfot, Kermaria-Sulard, Kermoroc’h, Landebaëron, Langoat, Lanleff, Lanloup, Lanmérin, Lanmodez, Lannebert, Lannion, Lanvollon, Lézardrieux, Louannec, Mantallot, Minihy-Tréguier, Paimpol, Penvénan, Perros-Guirec, Pléguien, Pléhédel, Pleubian, Pleudaniel, Pleumeur-Bodou, Pleumeur-Gautier, Ploëzal, Ploubazlanec, Ploubezre, Plouëc-du-Trieux, Plouézec, Plougrescant, Plouguiel, Plouha, Ploulec’h, Ploumilliau, Plourhan, Plourivo, Pludual, Pluzunet, Pommerit-Jaudy, Pommerit-le-Vicomte, Pontrieux, Pouldouran, Prat, Quemper-Guézennec, Quemperven, La Roche-Derrien, Rospez, Runan, Saint-Clet, Saint-Gilles-les-Bois, Saint-Laurent, Saint-Quay-Perros, Saint-Quay-Portrieux, Squiffiec, Tonquédec, Trébeurden, Trédarzec, Trédrez-Locquémeau, Trégastel, Trégonneau, Tréguier, Trélévern, Tréméven, Tréveneuc, Trévérec, Trévou-Tréguignec, Trézény, Troguéry un Yvias.

5. Saikne ar ģeogrāfisko apgabalu

Ģeogrāfiskā apgabala specifika

Saikni stiprinoši dabas faktori

Tā kā ražošanas apgabals ietilpst plašā pussalā, ko rietumos apskalo Lanjonas (Lannion) līcis, bet austrumos – Senbrijē (Saint-Brieuc) līcis, šis apgabals ģeogrāfiski veido Bretaņas pašu ziemeļu daļu, taču atrodas Ziemeļatlantijas siltās straumes (Golfa straumes) ietekmē. Šā iemesla dēļ Penpolas (Paimpol) reģionā pavasara salnas vērojamas vien retumis: dažreiz tādas ir piedzīvotas martā, taču nekad vēlāk, un reģionam normāla parādība ir ļoti maigas temperatūras, kas tikai reizumis pakāpjas augstāk par 30 °C.

Reģiona teritorija aizņem plakankalni, kuras augstums virs jūras līmeņa ir 60–90 m, un nokrišņu režīms tajā parastos apstākļos ir ar vienmērīgu sadalījumu pa visu gadu. Pavasarī un vasarā dominējošo ziemeļaustrumu vēju dēļ jūras klimatiskā ietekme aizsniedz samērā tālus sauszemes apvidus. Ģeogrāfiskā apgabala dienviddaļa, kur sākas Goëlo kalni, ir dabisks šķērslis, kas pasargā no negaisu ietekmes, kuri nereti savelkas no dienvidpuses vējiem un citādi varētu nodarīt kultūraugu platībām postījumus.

Coco de Paimpol ražošanas apgabals atšķiras arī ar raksturīgām augsnes īpašībām: apvidus atrodas uz sena kristāliska pagulslāņa, kas veidots galvenokārt no Armorikas augstienes granīta un ko klāj vēja sadzītas smilšmāla masas, kas nāk no jūras izskalojumiem Lamanša piekrastē. Šīs augsnes, kuru mehānisko sastāvu pārsvarā veido smilšmāls, kam reizumis ir smilšu un māla piejaukums, kuram par iemeslu ir primārā pagulslāņa sadēdēšana, ir irdenas un viegli apstrādājamas, dziļas un auglīgas, apveltītas gan ar labu nosusināšanās spēju pavasarī, gan ar lielu ūdensietilpību.

Saikni stiprinoši cilvēkfaktori

Coco de Paimpol produkcijas ražošanā iesaistītie uzņēmēji izmanto pieredzi, ko ražotāju paaudzes uzkrājušas kopš pagājušā gadsimta 20. gadiem, kad reģionā ieviesa šīs pupiņas, kuru izcelsme meklējama Argentīnā. Daudz ir pupiņu audzētāju, kas sēklas materiālu savas saimniecības vajadzībām ražo paši. Ražotāju amatprasme izpaužas arī racionāli apdomātā sējā. Katrai audzēšanas vienībai lauksaimnieki sējas datumu izraugās atkarībā no attiecīgās vides topoloģiskajām un augsnes īpašībām, iepriekš audzētajām kultūrām, mēslojuma un veiktajām izmaiņām, kā arī no attiecīgā brīža laikapstākļiem. Iespējamais elastīgums kultūru audzēšanas uzsākšanai ļauj veikt ražas novākšanu pakāpeniski un iespējami ilgākā laikposmā – tas atvieglo darba organizāciju šajā izšķirošajā posmā. Ražu, kad pupiņu pākstis kļuvušas pussausas, ražotāja atbildībā novāc “plūcēji”, kas atlasa ienākušās pākstis, kuras tie pakāpeniski ievieto piemērotās tvertnēs.

Jāpiebilst, ka ar šo nosaukumu apzīmētais produkts ir tādas dārzeņkopības amatprasmes mantinieks, kura ir senāka par šo produktu un saistīta ar lieliskiem dabas vides apstākļiem, kas piemēroti visiem āra platībās audzējamiem dārzeņiem. Šī vēsturiskā specializēšanās, kas raksturīga reģionam, nozarei nepieciešamo zināšanu un tehnisko vai tirdzniecisko infrastruktūru koncentrācija ģeogrāfiskajā apgabalā ir ieguvumi, kas ļāvuši nodrošināt šīs izsmalcinātās kultūras audzēšanas uzplaukumu.

Produkta specifika

Coco de Paimpol novāc pirms pilngatavības iestāšanās, kad pupiņu sēklas vēl nav pilnīgi sacietējušas, ir bagātas ar ogļhidrātiem un vēl satur daudz ūdens; turpretim sausām pupiņām šādu iezīmju pilnībā vairs nav. Tātad tirdzniecībā produktu Coco de Paimpol piedāvā kā svaigu dārzeni pākšu veidā, kuras paredzēts izlobīt ar rokām. Šīs pupiņas nav vajadzīgs mērcēt, un tās izvārās ātri. Pupiņu sēklu gandrīz apaļā forma atšķir tās no lielākās daļas balto pupiņu, kuras ir iegarenākas vai kurām ir nierveida forma. Pupiņu sēklām ir plāna miziņa (sēklapvalks), kas cieši sedz endospermu. Tāpēc Coco de Paimpol pupiņas vāroties samērā labi saglabājas nesašķīdušas un vienlaikus ir maigas un mutē kūstošas. Ēdot produkts parasti tikpat kā nav miltains, un tam ir saldena garša. Tam bieži vien ir raksturīgi izteikta smarža ar ēdamo kastaņu un lazdu riekstu aromāta niansēm.

Saikne

Visu audzēšanas ciklu produkts Coco de Paimpol ir ļoti jutīgs pret vides apstākļiem. Tāpēc produkta saikne ar tā ražošanas apvidu balstās uz mijiedarbību, kāda pastāv starp ļoti labvēlīgu dabas vidi un no vairākām paaudzēm pārmantotu zinātību (šķirņu selekcija, pareiza augsnes sagatavošana, prasmīga sējas laiku izraudzīšanās, ražas novākšana ar rokām piemērotākajā gatavības pakāpē).

Vairākas ražotāju paaudzes ir uzlabojušas un pēcāk izkopušas šķirņu kopumu, kas atbilst viendabīgam un stingri noteiktam šķirņu tipam, kurš pilnīgi labi pielāgots vides apstākļiem. Šo pupiņu īpašības, gan agronomiskās, gan kulināriskās un organoleptiskās, atkarīgas galvenokārt no šā augu materiāla raksturīgajām īpašībām.

Coco de Paimpol asnošanu veicina irdenās augsnes, kurās ir maz oļu un tādējādi nav šķēršļu augu augšanai un kuras veicina sakņu attīstību. Smilšmāla porainība veicina agrīnu augsnes iesilšanu pavasarī un dabisko drenāžu, kas novērš sakņu asfiksiju pirmajā augšanas posmā pēc sēklu iesēšanas. Turklāt neparasti maigais klimats, kāds valda šajā reģionā, ļauj uzsākt kultūru audzēšanu jau no marta vidus, kaut arī temperatūras ziņā šis augs ir ļoti prasīgs (lapotne nosalst jau –1 °C temperatūrā, bet augšana apstājas, kas temperatūra ir tuvu 10 °C).

Tā kā šā auga samērā vārgā sakņu sistēma iesniedzas galvenokārt tikai trīsdesmit centimetru dziļumā, tad laikā, kad Coco de Paimpol kultūra augsnē jau ir ieaugusies, tā labi jūtas šajās smilšmāla augsnēs, kurās labvēlīgais mehāniskais sastāvs apvienojas ar lielām ūdens rezervēm un porainību, kas ļauj strauji aiztecēt lietus ūdeņiem, un to labvēlīgi ietekmē arī nokrišņi un to regulārais sadalījums. No maija līdz novembrim temperatūras atbilst auga prasībām (vislabvēlīgākā temperatūras amplitūda šīm pupiņām ir 15–25 °C) – pākstis nogatavojas vienmērīgi, un šādi faktori veicina to, ka ražu var novākt lēnām un pakāpeniski no jūlija līdz novembrim; tas nozīmē, ka produkts tirgū pieejams četrus mēnešus bez pārtraukuma.

Coco de Paimpol novākšanai posmā, kad pākstis kļūst pussausas, ir īpaša nozīme, jo augs sevišķi labi prot izmantot jūreņa ietekmi, kas temperatūras dara maigākas un veicina gaisa mitrumu, tādējādi palēninot ienākšanos un pākšu žūšanu uz stublājiem. Tam ir būtiski labvēlīga ietekme, lai pupiņas dažas dienas varētu saglabāties uz lauka pussausā stāvoklī bez sažūšanas. Gan Coco de Paimpol pupiņu plānais sēklapvalks, kas cieši sedz endospermu, gan to organoleptiskās īpašības, it sevišķi to aromāts, kam raksturīgas augļu nianses, kūstamība un miltainuma trūkums, kā arī saldenā garša ir faktori, kam par iemeslu lielākoties ir tas, ka pākstis tiek novāktas, kamēr vēl nav iestājusies pilngatavība.

Tā kā pākstis šajā posmā vēl ir samērā elastīgas, taču ļoti trauslas, tās tiek novāktas ar rokām, lai nepieļautu bojāšanos, kas saistīta ar sasitumiem un saberzējumiem.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-a5f75dd0-1280-4bed-8634-e9576876cb9e/telechargement

(1) OV L 343, 14.12.2012., 1. lpp.